text: Lluís Sais, citat aquest dijous per l'1-O • Ràdio Capital de l'Empordà
  L'alcalde de la Bisbal d'Empordà, Lluís Sais, ha rebut la citació de la fiscalia per haver donat suport al referèndum convocat l'1 d'octubre. La Fiscalia de Girona el cita aquest dijous al matí com a investigat per un presumpte delicte de desobediència, prevaricació i malversació. El fiscal adverteix que si no s'hi presenta, farà que el detinguin.
  En declaracions a Ràdio Capital, Sais s'ha decantat per declarar al fiscal perquè considera que "el més intel·ligent" és informar sobre el referèndum. La Bisbal és un dels municipis a favor del referèndum, i Sais va signar el decret de suport a la consulta.
  La secció local d'Esquerra Republicana a la Bisbal ha convocat una concentració a la plaça de l'Ajuntament a les 8:20 del matí d'aquest dijous. A més, sortirà un autobús per donar suport al batlle a Girona. Des de l'oposició, el socialista Oscar Aparicio li ha desitjat "ànims". El cap de l'oposició ha demanat diàleg i ha lamentat que la "judicialització" és el "fracàs col·lectiu de la política".
  Sais haurà de declarar l'endemà que l'alcalde de Palafrugell, Josep Piferrer, que ho farà aquest dimecres. Piferrer ha estat el primer batlle de la comarca en rebre la citació i ja ha confirmat que compareixerà aquest dimecres davant de la fiscalia, sent així el primer alcalde del Baix Empordà que ho farà. Piferrer, però, ha dit que ell i els membres del seu partit tenen la sensació de "màxima tranquil·litat" perquè assegura no han fet res delictiu.
  El món municipal continua mostrant el suport al referèndum. Aquest dimecres el ple de Platja d'Aro votarà una moció del Partit Demòcrata a favor de l'1 d'octubre. La Diputació de Girona també s'ha posat al costat dels alcaldes citats a declarar. Hi han votat a favor tots els grups.